Video: Deon Meyer koersvas wanneer hy skryfDeon Meyer. (Foto: Maroela Media) “Dit is altyd ŉ groot plesier om saam met Coenie op die verhoog te wees, want hy is so ŉ professionele verhoogkunstenaar en musikant, maar dit is veral lekker om weer met gehore te werk. “As skrywer was daar my hele loopbaan lank ŉ groot verwydering tussen my en my uiteindelike leesgehoor. Wat die hele Karoo Suite-produksie gedoen het, is om my baie nader aan die gehoor en hulle onmiddellike reaksie te bring wat natuurlik ŉ wonderlike lekkerte is.” So sê die bekroonde Suid-Afrikaanse spanningskrywer Deon Meyer, wat onlangs saam met die musiekgenie Coenie de Villiers in die Karoo Suite 2: Karoonagte-produksie te sien was. Deon en Coenie se optredes vir dié aangrypende produksie is kort ná die bekendstelling by die Toyota US Woordfees in 2020 kortgeknip weens die Covid-19-pandemie wat die wêreld lamgelê het. Die produksie het pas twee speelvakke in Kaapstad en Johannesburg voltooi en by monde van Karooliefhebbers en teatergangers wat na die produksie gaan kyk het, was dit niks minder as ŉ magiese ervaring nie. Deon vertel aan Maroela Media dat dit aan die begin vir hom vreesaanjaend was om sy stories met gehore te deel, maar mettertyd het hy dit al hoe meer geniet. In die onderhoud gesels Deon verder ook oor hoe hy sy skryfwerk benader, tyd inruim vir familie, en hy sê waarom dit nodig is om sy stories in die hande van medeskeppers oor te laat. Deon Meyer en Coenie de Villiers. (Foto: Gareth van Nelson/rooi rose) Dit was ŉ rowwe jaar, sê Deon. Hy het aan drie televisiereekse en ŉ vollengte-rolprent gewerk, tussendeur was daar ŉ boektoer in Frankryk en nou ook die Karoo Suite-produksies. “Hoe ouer ek word, hoe moeiliker word dit om by te hou en die een of ander tyd sal ek moet begin om ŉ stadiger pas te volg,” sê hy. Vir skryf was daar vanjaar dus min tyd. Sy beplande boek is wel volgende op die prioriteitslys en daarom het Deon reeds die eerste helfte van 2023 opsy geskuif om hom op sy skryfwerk toe te spits. “Skryf is werk soos enige ander beroep en jy kan nie hier en daar vir twee dae skryf wanneer jy geïnspireerd voel nie. “ŉ Mens moet letterlik elke dag vir weke en maande aanmekaar skryf om momentum te bou en jouself in die storie in te grawe. Die boek moet jou hele wese oorheers sodat dit jou volle konsentrasie is. Dit is die enigste manier hoe ek dink die storie werklik tot sy reg kom.” Maroela Media het vroeër berig dat aanhangers van Deon se gewilde 2004-blitsverkoper, Infanta (Devil’s Peak), hulself gereed kan kry vir ŉ kleinkassie-bederf wat eersdaags die skerms tref. Die reeks, ook getiteld Devil’s Peak, sal in 2023 op M-Net-kanaal 101 te sien wees. Deon se boekstories leef dikwels in ander mediums voort. Vir sommige skrywers is dit byna onmoontlik om hulle karakters en die storie aan iemand anders toe te vertrou. Deon sê hy verstaan egter waarom dit nodig is om afstand te doen. “Met my eerste boek se aanpassing was dit moeilik, maar ek het geleer dat die boek altyd ŉ entiteit op sy eie sal wees. Van my boeke is 10 of 15 jaar gelede geskryf en intussen het goed soos tegnologie en die sosio-politieke opset in Suid-Afrika ingrypend verander. “Daarom is dit nodig dat die storie aangepas word en ek sê ook vir die draaiboekskrywers dat hulle dit na goeddunke kan verander. As dit ŉ goeie TV-reeks is, sal meer mense die boek gaan lees.” Deon Meyer en Marianne Vorster op hul troudag. (Foto: Wil Punt van Peartree Photography) Aanhangers van sy stories hoef darem nog nie bekommerd te raak nie, want Deon is nie van plan om binnekort sy pen neer te lê nie. “Ek sal nie vinnig ophou om te doen wat ek doen nie, maar ek sal nogal nie omgee om ŉ bietjie meer tyd saam met my kleinkind deur te bring nie.” Hy en sy vrou, Marianne, verkies dit om rustig by die huis te wees en naweke kuier die egpaar graag saam met familie en vriende, maar verder is hulle nie vreeslik sosiaal nie. “Familie is op die ou end al wat jy het, en daarom moet ŉ mens dit soos ŉ kosbare kleinood oppas.” Deon voeg by dat dit vir hom werklik kosbaar is dat hy en Marianne alles saam kan doen. “Marianne is altyd aan my sy en dit is vir my lekker. Ek dink dit is belangrik, want so kan sy sien en ervaar wat in my wêreld aangaan en ŉ beter begrip daarvoor hê.”